En 35-årig mand er varetægtsfængslet efter et røveri i Nørresundby Bank onsdag.

Den 35-årige mand, der onsdag blev anholdt kort tid efter et røveri i Nørresundby Bank, blev torsdag varetægtsfængslet. Han er fængslet i fire uger ved et grundlovsforhør i Retten i Aalborg. Røveriet skete onsdag eftermiddag, kun ti minutter før banken lukkede. Manden truede med noget under jakken og fik udleveret et ukendt pengebeløb. Politiet anholdt manden kort tid efter i nærheden af banken. Grundlovsforhøret blev holdt for lukkede døre.